PARLAMENTUL ROMÂNIEI

CAMERA DEPUTAŢILOR

COMISIA JURIDICĂ,

DE DISCIPLINĂ ŞI IMUNITĂŢI

Bucureşti, 1.07.2002 

Nr. 146/1999

R A P O R T

asupra propunerii legislative privind completarea

 şi modificarea Legii partidelor politice.

Cu adresa nr.146 din 27 mai 1999, înregistrată sub nr.405/XVIII/11 din 27 mai 1999, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă  privind completarea şi modificarea Legii partidelor politice. 

În şedinţa din 27 octombrie 1999, Comisia juridică, de disciplină şi imunităţi a examinat propunerea legislativă şi a hotărât să o  supună plenului Camerei Deputaţilor spre dezbatere şi adoptare cu amendamentele admise, întocmindu-se în acest sens raportul nr.146 din 28 octombrie 1999.

Prin adresa nr.XIV/468 din 30 mai 2001, Biroul  permanent al Camerei Deputaţilor a solicitat comisiilor permanente reluarea dezbaterilor asupra unor iniţiative legislative examinate în legislatura 1996-2000, în vederea întocmirii unor rapoarte suplimentare.

Potrivit acestei adrese şi în conformitate cu prevederile art.60 din Regulamentul Camerei Deputaţilor, comisia a reluat dezbaterile asupra propunerii legislative privind completarea şi modificarea Legii partidelor politice, iniţiată de deputatul Teodor Morariu – din partea Grupului parlamentar al P.N.T.C.D., în şedinţa din 1 iulie 2002.

Referitor la această iniţiativă legislativă, Guvernul şi-a exprimat punctul de vedere, prin adresa nr.3235/MRP din 23.07.2001, precizând că nu o susţine, pentru considerentele expuse în cuprinsul acesteia.

Prin iniţiativa legislativă supusă dezbaterii se urmăreşte introducerea în Legea partidelor politice a următoarelor reglementări:

- înscrierea unui partid politic să se facă în baza unei cereri de înscriere;

- numărul membrilor fondatori să crească de la 10.000 la 20.000;

- pentru înregistrarea unui partid politic la Tribunalul Municipiului Bucureşti să se prezinte, pe lângă lista membrilor, şi fotocopiile de pe cererile de înscriere în partidul respectiv.

· În urma examinării propunerii legislative, a raportului iniţial, a adresei Guvernului României nr.3235/MRP/23.07.2001, a celorlalte documente anexate, precum şi a exprimării punctelor de vedere de către membrii comisiei, se constată că:

· de la data la care au avut loc dezbaterile iniţiale şi până în prezent, Camera Deputaţilor a dezbătut şi adoptat în şedinţa din 27.06.2002 propunerea legislativă privind Legea partidelor politice (P.L. nr.54/2002);

· în prezent, plenul Camerei Deputaţilor mai este sesizat, spre dezbatere şi adoptare, cu  propunerea legislativă privind finanţarea partidelor politice şi a campaniilor electorale (P.L. 491/2001), pentru care Comisia juridică, de disciplină şi imunităţi a întocmit raport favorabil cu amendamente;

· prin aceste două iniţiative legislative potrivit cărora se propune înlocuirea Legii partidelor politice nr.27/1996, se are în vedere asigurarea unui cadru legislativ adecvat şi complet, atât în ceea ce priveşte înfiinţarea, înregistrarea, organizarea, funcţionarea şi dizolvarea partidelor politice, cât şi finanţarea acestora şi a campaniilor electorale. De asemenea, se are în vedere întărirea  caracterului de reprezentativitate al unui partid, în raport cu suportul de opinie al cetăţenilor, prevăzându-se majorarea numărului membrilor fondatori la 50.000.

Faţă de cele mai sus, Comisia juridică, de disciplină şi imunităţi consideră că modificările propuse prin iniţiativa legislativă formulată de  deputatul Teodor Morariu, nu se mai justifică.

Având în vedere noua reglementare a Legii partidelor politice adoptată de Camera Deputaţilor  la data de 27.06.2002, membrii  Comisiei juridice, de disciplină şi imunităţi au hotărât, în unanimitate, să propună plenului Camerei Deputaţilor respingerea  iniţiativei legislative privind completarea şi modificarea Legii partidelor politice.

La lucrările  şedinţei au fost prezenţi  20 de deputaţi, din numărul de 23 de membri ai comisiei.

În raport de obiectul şi conţinutul său, ce vizează modificarea unei legi organice, propunerea legislativă face parte din categoria legilor organice.



Prezentul raport înlocuieşte raportul iniţial nr.146 din 28 octombrie 1999.

PREŞEDINTE,

dr. Ionel OLTEANU

consilier 

Diaconu Dumitra

